送广东赵舶使
方大琮 (Song)
百禽收舌后，一鹗凌清秋。沧波渺浩荡，中有万斛舟。劫灰烧不尽，宗老擅风流。典刑尚千载，雅奥根九畴。忠愤疏中垒，功名起武侯。载彼北方学，来为南国游。膻风痛洗濯，蛮俗赖怀柔。偶然得联事，顾影岂其俦。逢迎时一笑，倾吐不复留。抵掌说西事，强颜愧楚囚。见晚别何早，含情酒浇愁。惟有加餐祝，作歌住行辀。有诏愿亟起，且莫事锄耰。顾我何为者，一毛在九牛。